ΓΡΑΠΤΗ ΕΡΩΤΗΣΗ P-1873/98

υποβολή: Paul Rübig (PPE) προς την Επιτροπή

(9 Ιουνίου 1998)

Θέμα: Κρατικές ενισχύσεις στον τομέα των μεταφορών

Η Επιτροπή ενέκρινε κατά τα περασμένα έτη σειρά κρατικών ενισχύσεων στον τομέα των μεταφορών. Ιδιαίτερο ενδιαφέρον παρουσιάζει σχετικώς μια ακριβής παρουσίαση του συνολικού ποσού που εγκρίθηκε για τις ενισχύσεις στους τομείς των αεροπορικών, θαλασσίων, οδικών και σιδηροδρομικών μεταφορών.

Πρέπει επίσης να εξασφαλισθεί ότι ακριβώς στο πλαίσιο του σχεδίου της Επιτροπής για τη βελτίωση των σημερινών διαδικασιών ελέγχου οι εν λόγω ενισχύσεις δεν πρέπει να χρησιμοποιηθούν για σκοπούς που θα επιφέρουν στρεβλώσεις στον ανταγωνισμό.

Τίθεται, τέλος, το ερώτημα αν η Επιτροπή θα εξακολουθεί να λαμβάνει υπόψη της και στο μέλλον στον τομέα των αερομεταφορών την αρχή "first-time, last-time".

Ποιές ενία οι απόψεις της Επιτροπής για τα θέματα αυτά;

Απάντηση του κ. Kinnock εξ ονόματος της Επιτροπής

(31 Ιουλίου 1998)

Η Επιτροπή είναι σε θέση να δώσει τις ακόλουθες πληροφορίες σχετικά με το ποσό της ενίσχυσης που εγκρίθηκε από την 1η Ιανουαρίου 1995 στον τομέα των μεταφορών. Εφιστάται η προσοχή του Αξιότιμου Μέλους στο γεγονός ότι όσον αφορά τα προγράμματα ενίσχυσης που καλύπτουν μερικά έτη, τα ποσά που αναφέρονται κάτωθι αντιπροσωπεύουν τα ανώτατα όρια επιτρεπόμενης ενίσχυσης για το σύνολο της συγκεκριμένης περιόδου. Το Αξιότιμο Μέλος θα λάβει γνώσει ότι όλα τα ποσά αναφέρονται σε πληρωμές από τις κυβερνήσεις των κρατών μελών και όχι από την Επιτροπή. Οι εκθέσεις του τύπου δεν επιδεικνύουν πάντα κατανόηση επ' αυτού.

Στον τομέα των αεροπορικών μεταφορών, το συνολικό ποσό ενίσχυσης που επετράπη από την Επιτροπή από τις αρχές του 1995 υπολογίζεται σε 1 410 MECU. Το εν λόγω ποσό αφορά την αναδιοργάνωση της Alitalia. Οι περισσότερες αποφάσεις της Επιτροπής που επιδοκιμάζουν την αναδιοργάνωση των αερομεταφορέων ελήφθησαν πριν από το 1995 και αφορούσαν συνολικό ποσό 7 310 MECU. Οι εν λόγω αποφάσεις περιελάμβαναν αυστηρές διατάξεις, ειδικά προκειμένου να αποφευχθεί η στρέβλωση του ανταγωνισμού εντός της Κοινότητας. Χορηγήθηκε επίσης ενίσχυση υπό την προϋπόθεση ότι θα διευκόλυνε την ανάκαμψη του αερομεταφορέα και ότι δεν θα δινόταν καμία περαιτέρω ενίσχυση. Η πολιτική της Επιτροπής επί του εν λόγω θέματος παρουσιάζεται στους Προσανατολισμούς για τις Κρατικές Ενισχύσεις στον Τομέα των Αεροπορικών Μεταφορών, στους οποίους αναφέρεται το Αξιότιμο Μέλος.

Στον τομέα των οδικών μεταφορών, η Επιτροπή επέτρεψε μέτρα ενίσχυσης έως του ποσού των 79 293 MECU. Τα εν λόγω μέτρα αποσκοπούσαν στην προώθηση συγχωνεύσεων ή της συνεργασίας μεταξύ μικρών εταιριών, διευκολύνοντας την επιμόρφωση ή υποστηρίζοντας τεχνικές προσαρμογές, προκειμένου να βελτιωθούν τα περιβαλλοντικά πρότυπα ή τα πρότυπα ασφαλείας. Ορισμένα από τα προγράμματα ενίσχυσης που εγκρίθηκαν από την Επιτροπή περιελάμβαναν επίσης μέτρα ενίσχυσης της πρόωρης συνταξιοδότησης. Είναι σημαντικό να σημειωθεί ότι κατά τη διάρκεια της ίδιας περιόδου, η Επιτροπή δεν έκανε δεκτά μέτρα ενίσχυσης που θα ανέρχονταν στο ποσό των 845.5 MECU.

Στον τομέα των σιδηροδρομικών μεταφορών, η Επιτροπή επέτρεψε ενίσχυση που ανερχόταν στο συνολικό ποσό των 526.54 MECU. Μολονότι πολλά μέτρα στον εν λόγω τομέα είχαν κοινοποιηθεί στην Επιτροπή, τα περισσότερα εξ αυτών δεν συμπεριελάμβαναν κανένα στοιχείο κρατικής ενίσχυσης.

Στον τομέα των συνδυασμένων μεταφορών, η Επιτροπή επέτρεψε μέτρα ενίσχυσης που υπολογίζονται σε 39.2 MECU.

Στον τομέα των θαλάσσιων μεταφορών, η Επιτροπή επέτρεψε διάφορα μέτρα ενίσχυσης συνολικού ποσού 1 340 MECU και δεν έκανε δεκτά άλλα μέτρα που υπολογίζονται σε 6.35 MECU. Βάσει των νέων Προσανατολισμών για τις Κρατικές Ενισχύσεις στον Τομέα των Θαλασσίων Μεταφορών, η Επιτροπή διεξάγει έρευνα για τον τρόπο με τον οποίο έκαστο κράτος μέλος ενισχύει τον ναυτιλιακό του τομέα μέσω φορολογικών ελαφρύνσεων, απαλλαγών ή επιστροφών φόρου. Η εν λόγω έρευνα θα χρησιμεύσει να καθιερωθούν ποσοτικά όρια για το συνολικό ποσό ενίσχυσης το οποίο τα κράτη μέλη επιτρέπεται να χορηγούν και να εξακριβωθεί σε ποιό βαθμό είναι επιτυχή τα προγράμματα ενίσχυσης των κρατών μελών ως προς το να οδηγούν σε επιστροφή πλοίων υπό κοινοτική σημαία και ως προς την προώθηση της απασχόλησης των ναυτικών της Κοινότητας.

Η Επιτροπή εφαρμόζει την αρχή της "μιας και τελευταίας φοράς", στην οποία αναφέρθηκε το Αξιότιμο Μέλος, στην περίπτωση των μέτρων ενίσχυσης για την αναδιοργάνωση των αερομεταφορέων με βάση τους προσανατολισμούς της οι οποίοι καθορίζουν τις ενισχύσεις στις αερομεταφορές. Όσον αφορά την ενίσχυση με σκοπό την αναδιοργάνωση εταιρειών που δραστηριοποιούνται στους τομείς των θαλασσίων μεταφορών, των συνδυασμένων μεταφορών και των οδικών μεταφορών, η Επιτροπή θα εφαρμόσει, κατ¢ αρχήν, τους προσανατολισμούς για την αναδιοργάνωση και διάσωση επιχειρήσεων που αντιμετωπίζουν δυσκολίες, οι οποίοι ορίζουν ότι η ενίσχυση για αναδιοργάνωση χορηγείται κανονικά μόνον εφάπαξ.

Εντούτοις, δεδομένου του περιορισμένου βαθμού απελευθέρωσης που έχει επιτευχθεί στον σιδηροδρομικό τομέα και των οικονομικών ιδιαιτεροτήτων των ενδιαφερομένων επιχειρήσεων, η αρχή της "μιας και τελευταίας φοράς" δεν είναι επί του παρόντος εφαρμόσιμη ως τέτοια για την αναδιοργάνωση των εταιρειών που δραστηριοποιούνται στον εν λόγω τομέα.